Naistel ja arstidel tasub neil teemadel omavahel tihedamini rääkida, soovitab hiljuti avaldatud TANCO uuring.

Uuring viidi läbi 11 Euroopa riigis, kokku küsitleti 6027 naist ja 676 arsti, õde ja ämmaemandat. Ilmnesid märkimisväärsed erinevused selles, mida naised rasestumisvastastest vahenditest mõtlevad ning mida neid nõustavad tervishoiutöötajad arvavad, et naised mõtlevad.

Arstide ja patsientide arvamused lahknesid alates küsimusest, kui palju soovivad naised saada nõustamist rasestumisvastaste vahendite osas.

Tulemustest lähtuvalt soovitavad uuringu läbiviijad tervishoiutöötajatel olla rasestumisvastasest vahenditest rääkides aktiivsem pool, et naisi julgustada oma vajadustest rohkem rääkima.

60% uuringus osalenud naistest vastas, et soovib saada rasestumisvastaste vahendite kohta regulaarset ja täiendavat infot. Tervishoiutöötajate arvates sooviks 46% nende patsientidest infot saada.

Pooled uuringus osalenud naistest, kes võtavad pille, on viimase kolme kuu jooksul vähemalt korra nende võtmise unustanud. Sealjuures on 22% unustanud seda teha kolmel või enamal korral. Tervishoiutöötajate hinnangul on see number 36%.

37% naistest vastas, et on kasutanud SOS-pille vähemalt korra elus ning neist 46% on teinud seda kahel korral või rohkem. Tervishoiutöötajate hinnangul on nende patsientidest SOS-pille kasutanud 23%.

73% naistest vastasid, et kaaluksid hormoonspiraali kasutamist rasestumisvastase vahendina, kui saaksid selle kohta rohkem informatsiooni. Tervishoiutöötajate arvates on spiraalist huvitatud 38% naistest.

62% naistest vastas, et on huvitatud rasestumisvastastest vahenditest, mis ei sisalda üldse või sisaldab vähesel määral hormoone. Tervishoiutöötajate arvates oleksid nimetatud variantidest huvitatud 45% nende patsientidest.

TANCO (European Thinking About Needs in COntraception) uuring viidi läbi veebiküsitlusena tervishoiutöötajate ning nende juures visiidil käinud naiste hulgas.

Uuringu viis läbi rahvusvaheline turu-uuringufirma Psyma Health and Care, rahastas Bayer AG ning ligipääsu tervishoiutöötajate kontaktidele andis uuringufirmale rahvusvaheline erialaorganisatsioon Euroopa Kontratseptsiooni ja Reproduktiivtervise Ühing (European Society of Contraception and Reproductive Health).